Svend Heiselberg (V), 1998-04-16:
Da Venstres metroordfører, hr. Svend Erik Hovmand, ikke har mulighed for at kunne være til stede, skal jeg give udtryk for de tanker og holdninger, som partiet har til metrosagen.
Jeg har også tidligere haft fornøjelsen af at være ordfører i debatter herom, men da var det finansministeren, som havde det under sit ressort.
Nu har jeg så forstået, at det ved regeringsomdannelsen og regeringsændringen er blevet sendt over til trafikministeren.
Jeg ved ikke, om det er en kærkommen gave at få, men det er i hvert fald lykkedes finansministeren at komme af med det, og trafikministeren har så fået det.
Der har jo, som det har været nævnt i den offentlige debat, været rejst en del problemområder vedrørende minimetroprojektet.
Der har ikke mindst i de seneste måneder
været sat spørgsmålstegn både ved økonomien, ved anlæg af baner og stationer og ved teknikken i selve togprojektet.
Men Venstre har lige fra begyndelsen gjort det fuldstændig klart, at det er regeringen, der har ansvaret for, at økonomien holder som aftalt, og ansvaret for, at teknikken er i orden, herunder også sikkerheden.
Dette ansvar er jeg sikker på at regeringen er sig fuldt bevidst, også selv om den ansvarlige minister blev en anden efter regeringsskiftet.
Vi vil i alt fald holde den til enhver tid værende minister fast på ansvaret.
Inden jeg herefter vender mig til det mere specifikke, vil jeg gerne kvittere for ministerens tilsagn om give Folketinget og Folketingets Trafikudvalg mere information og lejlighedsvis også mere grundige redegørelser.
Der er ingen tvivl om, at en del af årsagen til den løbende debat i nogle tilfælde skyldes manglende information og oplysninger, og det gælder både med hensyn til Folketinget og med hensyn til offentligheden.
Derfor er det meget vigtigt, at der rettes op på den side af sagen.
Og så til det mere specifikke.
Vi har forstået på regeringen, at økonomien holder med de forbehold, man selvsagt må tage om grundsalg m.v.
Vi har også forstået på regeringen, at vi kan være trygge ved den tekniske løsning med det førerløse tog trods de betænkeligheder, der har været rejst.
Og hvad angår sikkerheden, er der en løbende kontrol med tysk og norsk uafhængig ekspertise som medvirkende partner.
Det er selvfølgelig godt, men spørgsmålet om nødudgange og fugt i skakter rejses alligevel igen og igen.
Fra Venstres side lægger vi selvsagt meget vægt på, at de sikkerhedsmæssige aspekter er helt i orden, og vi sætter pris på, at ministeren drager omsorg herfor.
Vi ser også gerne, at de andre rejste kritikpunkter giver anledning til at foretage en vurdering, om nødvendigt ved hjælp af uafhængig ekspertise, og vi vil ikke på forhånd afvise, at der skal sættes en undersøgelse i gang, hvis det er sådan, at forligspartierne er enige om det.
Jeg ser i dag i Jyllands-Posten, at både Socialdemokratiet og De Radikale sætter spørgsmålstegn ved, om det ambitiøse projekt nogen sinde skal gøres færdigt.
Hvis det er sådan, Københavns Amt mener, at projektet ikke skal færdiggøres, må vi selvfølgelig have genforhandlet projektet, men jeg er da noget overrasket over, at Københavns Amt kommer med sådan en udmelding, som har været at læse i Jyllands-Posten i dag.